*„Polgártársaim! Örömmel üdvözölhetem önöket e’ névvel, mert Martzius 15ke óta arra megjogosítva vagyok.”*

**Tisztelt Államtitkár úr! Tisztelt ünneplő közösség!**

Három nappal a pesti forradalmi események után a járási főszolgabíró ezekkel a szavakkal kezdte felszólalását Szentendre város tanácsülésén. (forrás: <http://pemete.blog.hu/2013/03/12/naptari_unnepek_106>

Azokban a napokban az ország legkisebb településein is egy új korszak, a modern magyar polgári állam megszületését ünnepelték.

A márciusi ifjak vértelen forradalma, majd az országgyűlésben meghozott áprilisi törvények alapjaiban írták át Magyarország politikai szótárát.

Zsarnokság helyett szabad önrendelkezés, cenzúra helyett sajtószabadság; jogtiprás helyett törvények előtti egyenlőség, kiváltságok helyett közös teherviselés.

A magyarok olyan értékek mellett tettek hitet, melyek azóta is örökérvényűek minden szabadságszerető nép számára.

**Tisztelt ünneplő közösség!**

A szabadságot nem adják ingyen. Ha valaki, hát mi magyarok jól tudjuk, hogy a szabadságért meg kell küzdeni, és ha kell, áldozatokat kell hozni.

Tudták ezt 1848 hősei is, akik előbb jó szóval, demokratikus keretek között, a királyi udvarnak feliratokat fogalmazva, majd a birodalom ellenállását látva karddal álltak ki a magyar szabadság eszméje mellett.

A császári és orosz haderő a magyar honvédseregeket eltiporta ugyan, de az eszmét kiirtani soha sem sikerült.

A szabadság eszméje a lelkekben, minden magyar lelkében élt tovább, és ha eljött az idő, mindig utat tört magának bármekkora ellenállással is kellett szembenéznie.

Utat tört magának 1956-ban, és utat tört 1990-ben, hogy végérvényesen és kitörölhetetlenül mindennapi életünk részévé váljon.

Március 15-én ezért nem csak azokra emlékezünk, akik megvívták szabadságküzdelmeinket és beírták nevüket történelemkönyveinkbe.

Azokra is emlékeznünk kell, akik akkor is éltették a szabadság eszméjét, amikor a hatalom szemében inkább a csendes hallgatás, és a közügyektől való elzárkózás volt kedvesebb.

A mai napon minden szabadságszerető, hazája és szűkebb közössége iránt felelősséget viselő és azért tenni akaró magyar előtt tisztelgünk.

**Tisztelt ünneplő szentendreiek!**

Minden évben, amikor erre az ünnepre készülök, újra és újra feltörnek bennem a kérdések:

Tehetünk-e többet annál, mint amit évről-évre megteszünk ezen a napon azért, hogy emlékezzünk a magyar szabadság tiszteletreméltó hőseire.

Tehetünk-e többet annál, mint hogy fellobogózzuk a várost, elmondjuk ünnepi beszédeinket, és megkoszorúzzuk emlékhelyeinket?

Hiszem, hogy a válasz: igen.

Nekünk, ma élő magyaroknak az a kötelességünk, hogy élettel töltsük meg azt az értékes örökséget, amit az előző generációk hagytak ránk.

Ne feledjük Kossuth Lajos szavait: „[A haza örök, s nem csak az iránt tartozunk kötelességgel, amely van, hanem az iránt is, amely lehet, s lesz.](http://www.unnepi-idezetek.hu/idezet/62)”

A mi feladatunk, hogy a kivívott szabadság adta keretek között értelmes cselekvéssel, kitartó munkával építsük közösségünket és gyarapítsuk városunkat.

Mert a szabadság mit sem ér, ha nem tudunk élni vele, ha nincsenek céljaink, ha alkotó energiáinkat nem tudjuk egy közös ügy mentén egységbe forrasztani.

**Kedves Barátaim!**

A mi közös ügyünk: Szentendre.

A város, ahol otthon vagyunk, ahol építünk és alkotunk, ahol a gyermekeinket neveljük, a város, amire büszkék vagyunk.

Szentendre jövője a mi felelősségünk, a mi álmaink, a mi alkotó energiánk, a mi munkánk határozza meg, hogy mit hoz a város számára a holnap.

A város jövőjével kapcsolatos elképzeléseinket csak akkor leszünk képesek megvalósítani, ha közösen alakítjuk azokat, és együtt dolgozunk érte nap, mint nap.

Ahogy akkor, 168 esztendővel ezelőtt március idusán összefogtak szabadságharcosaink, akik tudták, hogy a nemzet megmaradása, felemelkedése csak közös akarattal válhat valóra.

Persze joggal tehetjük fel a kérdést: Mit tehetek én?

A válaszért idézzük Hollán Ernő szavait, aki Kossuth hadmérnökeként küzdötte végig a szabadságharcot.

Ő azt mondta: „Minden időben, ki-ki hivatása szerint végezze el feladatát a közösségért, ezáltal a hazáért.”

Mindannyian így tehetünk a legtöbbet Szentendréért is, legyünk akár tanárok, orvosok, művészek, mérnökök, mesteremberek vagy hivatalnokok.

Szentendre számára közösen jelöltük ki az utat.

Egy olyan várost szeretnénk, amely óvja és gyarapítja egyedi értékeit, büszke hagyományaira, épített- és természeti örökségére, de nyitott a változásra és az újra is.

Ahol a város polgárai számára nyújtott közszolgáltatások színvonala egyre kiemelkedőbb, ahol öröm lakni és ahová élmény ellátogatni. Ahol érdemes vállalkozást létrehozni, fejleszteni, beruházni.

1848 példája arra tanít minket, hogy a sikerhez mindenkire szükség van, mert ami egynek talán lehetetlennek tűnik, az egy összetartó közösség számára igenis megvalósítható.

Kívánom, hogy Szentendre közössége a béke számolatlan éveit élhesse, és legyünk mindannyian részesei álmaink kibontakozásának.

Köszönöm, hogy együtt ünnepelhetünk, kívánok mindenkinek szép ünnepet!